Comme nobles barons li cuens et révérens pères en Dieu, l’évesque d’Aucerre, heussient nuncié ou fait nuncier par leurs procureurs, à religieuses personnes l’abbé et le couvent de S. Germain d’Aucerre noveile euvre par le giet de la pierre, pour cause et occasion de murs à créneaux et à tourz, lesquels li dit religieux proposoient à faire et faisoient environ leur dicte abbaye, et en enpechent ladicte euvre y eussient fait mettre la main le roy: sachent tuit que nous Regnaus Merciers, lieutenant de noble et sage monsieur le bailli de Sens, l’an de grâce mil trois cenz vint et quatre, le samedi après les Brandons, veismes deux paires de lettres, les unes scellées doudit conte et les autres scellées dou scel doudit évesque, par la teneur desquelles il nous apparut que li dit cuens et évesques avoient renuncié aus dictes nunciacions, et à tout le droit que ils pooient avoir; et havoient volu et ottroie que ladicte euvre se parfeist et que la main le roy qui mise y estoit à leur requeste, fust levée. Et pour ce nous, à la requeste desdiz religieux, ladicte main le roy havons levée de la dicte euvre, au profit desdiz religieux. Donné sous nostre seel, l’an et le jour dessus diz.